B. Bugár, podpredseda NR SR: (2004-02-03):
Otváram rozpravu o tomto bode programu. Konštatujem, že do rozpravy sa písomne prihlásili dvaja páni poslanci. Ako prvý pán poslanec Hurban, ktorý je, samozrejme, aj spravodajcom a potom pán poslanec Maxon. Takže, pán poslanec Hurban, nech sa páči, máte slovo. J. Hurban, poslanec: Ďakujem pekne, pán podpredseda. Vážený pán podpredseda vlády, kolegyne a kolegovia, pristúpim hneď k pozmeňujúcemu návrhu k vládnemu návrhu zákona č. 467 o spotrebnej dani z liehu. Pôjdem podľa jednotlivých bodov. 1. Za § 7 ods. 2 písm. j) sa vkladá nové písm. k), ktoré bude znieť takto: „k) v pozastavení dane, ktoré boli predané v daňovom sklade osobám iných štátov, ktoré požívajú výsady a imunity podľa medzinárodných zmlúv (ďalej len „zahraničný zástupca“)“. 2. Za § 7 ods. 2 sa vkladajú nové odseky 3 až 11, ktoré budú znieť takto: „(3) Na účely tohto zákona zahraničným zástupcom je a) diplomatická misia a konzulárny úrad so sídlom na území Slovenskej republiky s výnimkou konzulárneho úradu vedeného honorárnym konzulom, b) medzinárodná organizácia a jej oblastná úradovňa (ďalej len „medzinárodná organizácia“) so sídlom na území Slovenskej republiky, ktorá je zriadená podľa medzinárodnej zmluvy, c) diplomatický zástupca misie, ktorý nie je občanom Slovenskej republiky a nemá trvalý pobyt na území Slovenskej republiky, d) konzulárny úradník, ktorý nie je občanom Slovenskej republiky a nemá trvalý pobyt na území Slovenskej republiky, s výnimkou honorárneho konzulárneho úradníka, e) člen administratívneho personálu a technického personálu misie, ktorý nie je občanom Slovenskej republiky a nemá trvalý pobyt na území Slovenskej republiky, f) konzulárny zamestnanec, ktorý nie je občanom Slovenskej republiky a nemá trvalý pobyt na území Slovenskej republiky, s výnimkou zamestnanca konzulárneho úradu vedeného honorárnym konzulom, g) úradník medzinárodnej organizácie, ktorý nie je občanom Slovenskej republiky, nemá trvalý pobyt na území Slovenskej republiky a je trvale pridelený na výkon úradných funkcií v Slovenskej republike. (4) Predaj liehu bez dane sa umožní zahraničným zástupcom tých štátov, ktoré vracajú daň alebo poskytujú obdobné zvýhodnenie občanom Slovenskej republiky, ak požívajú výsady a imunity podľa medzinárodnej zmluvy (ďalej len „slovenský zástupca“), a to v rozsahu podľa odsekov 5 až 10. (5) Ak iný štát nevracia daň alebo neposkytuje obdobné zvýhodnenie slovenským zástupcom v rozsahu poskytovanom Slovenskou republikou, umožní sa zahraničným zástupcom tohto štátu predaj liehu podľa § 7 ods. 2 písm. k) alebo obdobné zvýhodnenie najviac v rozsahu, v akom tento štát vracia daň alebo poskytuje obdobné zvýhodnenie slovenským zástupcom. Vzájomnosť sa nevzťahuje na medzinárodné organizácie a ich úradníkov. (6) Zahraničnému zástupcovi uvedenému v ods. 3 písm. a) sa umožní nakúpiť lieh bez dane najviac v množstve, pri ktorom by inak daň bola zaplatená v cene liehu do výšky 200 000 Sk za kalendárny rok. (7) Zahraničnému zástupcovi uvedenému v ods. 3 písm. b) sa umožní nakúpiť lieh bez dane najviac v množstve, pri ktorom by inak daň bola zaplatená v cene liehu do výšky 100 000 Sk za kalendárny rok. (8) Zahraničnému zástupcovi uvedenému v ods. 3 písm. c) až f), ktorého diplomatická misia alebo konzulárny úrad má sídlo na území Slovenskej republiky, sa umožní nakúpiť lieh bez dane určený na osobnú spotrebu najviac v množstve, pri ktorom by inak daň bola zaplatená v cene liehu za kalendárny rok do výšky pre a) šéfa misie 20 000 Sk, b) vedúceho konzulárneho úradu 20 000 Sk, c) člena diplomatického personálu 15 000 Sk, d) člena administratívneho a technického personálu 10 000 Sk. (9) Zahraničnému zástupcovi uvedenému v ods. 3 písm. c) až f), ktorého diplomatická misia alebo konzulárny úrad má sídlo mimo územia Slovenskej republiky, sa umožní nakúpiť lieh bez dane určený na osobnú spotrebu najviac v množstve, pri ktorom by inak daň bola zaplatená v cene liehu do výšky pre a) šéfa misie 10 000 Sk, b) vedúceho konzulárneho úradu 10 000 Sk, c) člena diplomatického personálu 7 000 Sk, d) člena administratívneho a technického personálu 5 000 Sk. (10) Zahraničnému zástupcovi uvedenému v ods. 3 písm. g) sa umožní nakúpiť lieh bez dane určený na osobnú spotrebu najviac v množstve, pri ktorom by inak daň bola zaplatená v cene liehu do výšky 10 000 Sk za kalendárny rok. (11) Colný úrad určí podmienky predaja liehu podľa § 7 ods. 2 písm. k).“ 3. V § 10 ods. 34 písm. f) bude znieť takto: „f) určené na predaj za cenu bez dane v tranzitnom priestore medzinárodných letísk a prístavov fyzickým osobám pri ich bezprostrednom výstupe z daňového územia do tretích štátov alebo pri výstupe z daňového územia do tretích štátov s medzipristátím v inom členskom štáte, ak je pri takomto medzipristátí zamedzené opusteniu tranzitného priestoru,“. 4. Za § 10 ods. 34 písm. f) sa vkladá nové písm. g), ktoré bude znieť takto: „g) určený na predaj za cenu s daňou v tranzitnom priestore medzinárodných letísk a prístavov fyzickým osobám v ich bezprostrednom výstupe z daňového územia do iných členských štátov.“. 5. Za § 10 ods. 34 písm. g) sa vkladá nové písm. h), ktoré bude znieť takto: „h) určený na predaj za cenu bez dane osobám iných štátov, ktoré požívajú výsady a imunity podľa medzinárodných zmlúv.“. 6. § 16 sa vypúšťa, doterajšie § 17 až 52 sa označujú ako § 16 až 51. 7. Za § 21 ods. 3 sa vkladajú nové ods. 4 a 5, ktoré budú znieť takto: „(4) Skladom liehu je aj priestorovo ohraničené miesto nachádzajúce sa v tranzitnom priestore medzinárodných letísk a prístavov, v ktorom sa predáva lieh fyzickým osobám pri ich bezprostrednom výstupe z daňového územia do iných členských štátov. (5) Skladom liehu je aj priestorovo ohraničené miesto nachádzajúce sa na daňovom území, v ktorom sa v rámci podnikania predáva lieh výhradne zahraničným zástupcom.“ Doterajšie odseky 4 až 8 sa označujú ako odseky 6 až 10. 8. § 36 ods. 1 bude znieť takto: „Od dane je oslobodený lieh predávaný v tranzitnom priestore medzinárodných letísk a prístavov a na palubách lietadiel výlučne fyzickým osobám, ktoré bezprostredne opustia, prípadne opustia s medzipristátím v inom členskom štáte, ak je pri takomto medzipristátí zamedzené opustenie tranzitného priestoru územie spoločenstva. Lieh oslobodený od dane smie byť predaný týmto osobám až po overení, že ich cieľové letisko alebo cieľový prístav je v treťom štáte. Právnická osoba alebo fyzická osoba, ktorá uskutočňuje takýto predaj, je povinná zabezpečiť, aby na predajnom doklade bolo vyznačené meno a priezvisko fyzickej osoby, číslo letu alebo plavby, cieľové letisko alebo prístav kupujúceho, obchodný názov a cena liehu, prípadne ostatných tovarov podliehajúcich spotrebnej dani podľa osobitného predpisu.“ 9. § 36 ods. 7 bude znieť takto: „Colný úrad v povolení na prevádzkovanie tranzitného daňového skladu uvedie podmienky na prevádzkovanie takéhoto skladu.“ Ďakujem pekne.